कर्नाटक में एक दिन में आए कोरोना वायरस के सर्वाधिक 39,047 मामले, 229 की मौत
कर्नाटक में बुधवार को कोरोना वायरस के एक दिन में सर्वाधिक 39,047 नए मरीजों की पुष्टि हुई जिसके बाद कुल मामले 14.39 लाख पहुंच गए हैं। वहीं 229 और संक्रमितों के दम तोड़ने के बाद मृतक संख्या 15,036 हो गई है।
बेंगलुरु: कर्नाटक में बुधवार को कोरोना वायरस के एक दिन में सर्वाधिक 39,047 नए मरीजों की पुष्टि हुई जिसके बाद कुल मामले 14.39 लाख पहुंच गए हैं। वहीं 229 और संक्रमितों के दम तोड़ने के बाद मृतक संख्या 15,036 हो गई है। इससे पहले सबसे अधिक मामले इस साल 25 अप्रैल को आए थे जब 38,804 लोगों में कोरोना वायरस के संक्रमण के पुष्टि हुई थी। स्वास्थ्य विभाग के एक बुलेटिन में बताया गया है कि बेंगलुरु शहरी क्षेत्र में ही 22,596 नए मरीज मिले हैं। बुलेटिन के मुताबिक, कर्नाटक में 10,95,883 कोरोना मरीजों को अस्पतालों से छुट्टी दे दी गई है। उसके मुताबिक, राज्य में 3,28,884 मरीजों का इलाज चल रहा है जिनमें से 2192 विभिन्न अस्पतालों के आईसीयू में हैं। बेंगलुरु के बाद, मैसूरू में 1759, कोलार में 1194, तुमकुरू में 1174, बेल्लारी में 1106, और हासन में 1,001 नए मामले मिले हैं। बुलेटिन के मुताबिक, बुधवार को बेंगलुरु में 137 लोगों की मौत हुई है जबकि मैसूरू में 11 संक्रमितों की जान गई है। बुलेटिन में बताया गया है कि राज्य में 92.40 लाख से अधिक लोगों को कोविड रोधी टीका लगाया जा चुका है। इस बीच राज्य के राजस्व मंत्री ए अशोक ने दावा किया कि कई संक्रमित लोगों ने अपने मोबाइल बंद कर लिए हैं और उनमें से करीब 3000 लोग बेंगलुरु से लापता हैं। मंत्री ने संवाददाताओं से कहा कि पुलिस से ऐसे लोगों का पता लगाने को कहा गया है। अशोक ने कहा, ‘‘हम लोगों को निशुल्क दवाइयां दे रहे हैं जिससे 90 प्रतिशत तक मामले नियंत्रित किए जा सकते हैं लेकिन उन्होंने (संक्रमित लोगों) अपने मोबाइल फोन ही बंद कर लिए हैं। वे गंभीर स्थिति में अस्पताल पहुंच जाते हैं और फिर आईसीयू बेड तलाशते हैं। इन दिनों ऐसा ही हो रहा है।’’ उन्होंने कहा कि कई कोरोना संक्रमित लोगों ने अपने मोबाइल फोन बंद कर लिए हैं और अपने बारे में किसी को बता भी नहीं रहे इससे स्थिति काफी जटिल हो गयी है। मंत्री ने कहा, ‘‘मुझे लगता है कि बेंगलुरु में कम से कम 2,000 से 3,000 लोगों ने अपने फोन बंद कर लिए हैं और अपने घर से कहीं और चले गए हैं। हमें पता नहीं चल रहा कि वे कहां गए हैं।’’ये भी पढ़ें